**Violeta Tomić: Da se prepreči vojna**  
Govor na protivojnem zborovanju na Prešernovem trgu   
v Ljubljani 24. 2. 2023

Spoštovani in spoštovane!

V svojem govoru bom izhajala iz sebe in iz lastne izkušnje.

Priznati moram, da dokler se nisem začela bolj aktivno ukvarjati s politiko, tudi sama, kot večina ljudi, nisem spremljala zunanjepolitičnega dogajanja drugače kot preko tega, kar so nam sporočali mediji. Tako nisem ničesar vedela o Donbasu, Oranžni revoluciji, niti o Madoni iz Gorlovke.

A po tistem, ko sem na lastne oči videla in na lastni koži doživela določene stvari, nikoli več ni bilo isto kot prej.

Ko sem leta 2018 postala članica PSSE, sem bila nemalo presenečena, ko predstavnikov Rusije ni bilo znotraj te organizacije, ki je najvišja inštanca za človekove pravice in nastavlja tudi evropske sodnike za človekove pravice. Tam sem izvedela, da so bile obsežni ruski delegaciji odvzete glasovalne pravice zaradi priključitve Krima. Nič ni pomagalo, da so glasovi razuma opozarjali na dejstvo, da PSSE mirno gleda v svojih vrstah premnoge kršiteljice človekovih pravic, da Turki še vedno pobijajo Kurde in zapirajo opozicijske voditelje, pa njihove delegacije še vedno sedijo z nami na zasedanjih v Strasburgu, mirno poslušamo argumente izraelske delegacije, ki zagovarja zapiranje in trpinčenje palestinskih otrok, s čimer skušajo disciplinirati njihove starše … nič niso pomagali niti argumenti številnih odpuščanj osebja PSSE, saj nam je manjkal nezanemarljiv delež ruske članarine. Vsi so imeli pravico do zagovora, le Rusi ne.

Potem smo se začeli pogovarjati o tem, da se je treba pogovarjati. Zbrali smo veliko večino delegacij, ki so zastopale stališče, da ne moremo debatirati o Rusiji brez Rusije. Vladal je precejšen konsenz glede tega, da je treba vsaki delegaciji dovoliti sodelovanje, saj zato tudi so ustanovljene vse te evropske institucije, da se POGOVARJAMO in DOGOVARJAMO med sabo.

Da se preprečijo vojne!

Takrat smo pa čez noč dobili 222 amandmajev s strani delegacij UK in Ukrajine in kljub seji, ki se je zavlekla do jutra, nismo uspeli ohraniti glasu razuma. Da o agresivnosti argumentov in postopkov proti Ruski federaciji niti ne zgubljam besed.

Tam sem tudi prvič videla vzklikanje »Slava Ukrajini, slava naciji« z dvignjeno desnico.

Priznam, da me je vse to naravnost šokiralo.

Ne govorim, da so vsi Ukrajinci naciji, a dejstvo je, da so na tak ali drugačen način dovolili, da jim Banderovci prevzamejo in uničijo državo, seveda ob zelo izraziti podpori UK, NATA in ZDA. To, kar govorim, ni teorija, je del moje nekajletne prakse v tej evropski instituciji.

Druga stvar, ki je pritegnila mojo pozornost, je bila ta, da na 80-obletnico zmage nad fašizmom NITI ENA država ni poslala svoje delegacije na veliko proslavo v Moskvi???? NITI ENA???

Vrednote antifašizma, na katerih je temeljila EU (Dan EU je 9. maja!!!) so zamenjale t. i. »krščanske vrednote«, kar jasno pomeni, da se uvajajo dvojna merila do prebivalcev EU kot tudi do beguncev, ki se jih zdaj ločuje po veri. Ta trend je več kot zaskrbljujoč.

Ko sem kot špicenkandidatka leta 2019 kandidirala za predsednico Evropske komisije, me je presenetilo dejstvo, da znotraj EU parlamenta neprikrito obstaja NATO- ova TV.

V enournem intervjuju smo se dotaknili vseh perečih problemov EU, a jasno je bila Ukrajina prva in najbolj pereča med njimi.

Novinarja sem naravnost šokirala s svojo anti-NATO retoriko in bolj kot sem jim postrezala z dejstvi o orožarskih interesih Francije in Nemčije ter o DIPLOMCIJI kot edini rešitvi nastalega problema, bolj je moja politična kariera odhajala za vedno.

Glede na to da so itak mislili, da sem iz Slovakije, sem jih morala opozoriti, da je moja država Slovenija najbolj severna država ranjke Jugoslavije, ki je bila ena od ustanoviteljic Gibanja neuvrščenih.

O tem se danes v polariziranem svetu ne govori, to je popolnoma zamolčan del naše slavne zgodovine.

Znova kurijo besedišče hladne vojne in nuklearna katastrofa se bliža hitreje in nevarneje, kot si lahko predstavljamo.

Absurd pri vsem tem pa je, da se pogovarjamo o ekologiji in ogljičnem odtisu, hkrati pa nam oblastniki spodbujajo oboroževalno tekmo, čeprav imamo že zdaj toliko nuklearnega orožja, da bi lahko 10 x uničili naš planet!?

Retorika miru ni bila zaželena ne takrat pred 4 leti ne danes. Le da danes lahko vidimo, kam nas je to pripeljalo.

Zapovedano je, kaj smemo misliti in kaj govoriti, vsako odstopanje od predpisanega je kaznovano z blokadami na družbenih omrežjih in z diskreditacijo. Sama sem doživela tak pogrom, da sem se komaj pobrala. A ne bom odnehala, kajti pomembno je imeti pogum in se dosledno zavzemati za mir in človekove pravice, ki so danes ogrožene bolj kot kdajkoli!

In če drži, da je v vsaki vojni prva žrtev resnica, smo vsi skupaj globoko v vojni.

V vojni, v katero so nas proti naši volji zapeljali oblastniki vseh barv.

V vojni, v kateri ni in ne more biti zmagovalca.

Edina pot za preživetje človeštva je pot miru in ne vojne.

Več orožja pomeni samo več smrti.

Več smrti med nedolžnimi prebivalci in otroki, kajti vojni hujskači vedno dobro poskrbijo zase in za svoje potomce.

Vse vojne so se vedno končale za pogajalsko mizo, ne na bojišču.

Kdaj pride čas za diplomacijo, pa žal odločajo tisti, ki kujejo dobiček.

Ko ga bodo imeli dovolj, šele takrat lahko nastopi mir.

Toda, za kakšno ceno?

Kolikšen krvni davek bo tokrat terjal njihov pohlep?

Zato zahtevamo, da se nemudoma ustavijo vse dostave orožja in vse vojne operacije ter se začnejo pogajanja.

Slovenija je sicer majhna, a ima lahko nezanemarljivo vlogo pri vzpostavljanju trajnega miru.

Čas je, da nehamo slediti diktatu močnejših in poslušamo glas razuma in glas srca, ki nam govorita, da nam ni vseeno za to, v kakšnem svetu bodo živeli naši potomci – in če bodo sploh živeli.

HVALA za vašo pozornost!

VIOLETA TOMIĆ